Orestes
Orestes er i græsk mytologi søn af Agamemnon, hvis død Orestes hævnede ved at dræbe morderen, Aigisthos. I senere myter dræbte han også sin mor, Klytaimnestra, der som Aigisthos' elskerinde var medskyldig i drabet. Orestes er sammen med sin søster Elektra hovedpersonen i flere attiske og moderne tragedier, hvor modermordet er det centrale tema, fx Aischylos' trilogi Orestien (458 f.v.t.).